b"\n_START_ARTICLE_\nNomarh\n_START_PARAGRAPH_\nNomarh  (egip\xc4\x8dansko heri-tep a'a, gr\xc5\xa1ko \xce\xbd\xce\xbf\xce\xbc\xce\xac\xcf\x81\xcf\x87\xce\xb7\xcf\x82, nomarh\xc4\x93s) je bil staroegip\xc4\x8danski dr\xc5\xbeavni uradnik, zadol\xc5\xbeen za nemoteno delovanje ene od 42 egip\xc4\x8danskih  provinc (nom, egip\xc4\x8dansko sepat, gr\xc5\xa1ko \xce\xbd\xce\xbf\xce\xbc\xcf\x8c\xcf\x82, nom\xc3\xb3s).\n_START_SECTION_\nZgodovina\n_START_PARAGRAPH_\nEgipt je bil na nome razdeljen \xc5\xbee pod faraonom D\xc5\xbeoserjem iz Tretje dinastije (vladal okoli leta 2670 pr. n. \xc5\xa1t.), zelo verjetno pa \xc5\xbee v preddinasti\xc4\x8dnih kraljestvih v dolini Nila. Najstarej\xc5\xa1i seznam nomov Gornjega in Spodnjega Egipta je datiran v obdobje faraona Njuserreja iz Pete dinastije. Od takrat dalje so nomarhi prebivali v svojih nomih  in ne v vladni pala\xc4\x8di._NEWLINE_Med vladanjem Njuserrejevega drugega naslednika D\xc5\xbeedkareja, ki je u\xc4\x8dinkovito decentraliziral egip\xc4\x8dansko dr\xc5\xbeavno upravo, se je mo\xc4\x8d nomarhov pove\xc4\x8dala. Ker so njihovi polo\xc5\xbeaji postali dedni, je nastal nekak\xc5\xa1en fevdalni sistem, v katerem so nomarhi za\xc4\x8de\xc4\x8di odrekati poslu\xc5\xa1nost svojemu faraonu. Manj kot dvesto let po D\xc5\xbeedkareju so nomarhi postali vsemogo\xc4\x8dni  vladarji svojih provinc. Na za\xc4\x8detku prvega vmesnega obdobja Egipta je bila oblast faraonov tako majhna, da so se morali zanjo zahvaljevati najmo\xc4\x8dnej\xc5\xa1im nomarhom. Polo\xc5\xbeaj faraona je bil omejen samo na naslov in izkazovanje vladarske \xc4\x8dasti._NEWLINE_V Enajsti dinastiji, ki so jo ustanovili nomarhi Tebanskega noma, se je  polo\xc5\xbeaj faraonov okrepil, nomarhi pa so kljub temu ohranili velik del svoje mo\xc4\x8di. V Dvanajsti dinastiji se je mo\xc4\x8d nomarhov zelo zmanj\xc5\xa1ala. Mo\xc4\x8d faraonov je dosegla vi\xc5\xa1ek v Srednjem kraljestvu._NEWLINE_Naziv nomarh se je uporabljal do rimskega obdobja Egipta.\n_START_SECTION_\nSodobna raba\n_START_PARAGRAPH_\nV sodobni Gr\xc4\x8diji se naziv nomarh \xc5\xa1e vedno uporablja za na\xc4\x8delnike prefektur - nomov (gr\xc5\xa1ko mn. \xce\xbd\xce\xbf\xce\xbc\xce\xbf\xce\xaf, nomoi). Regija v njihovi pristojnosti se imenuje \xce\xbd\xce\xbf\xce\xbc\xce\xb1\xcf\x81\xcf\x87\xce\xaf\xce\xb1 (nomarh\xc3\xada)."